CELEX: 32018R0674
Language: ro
Date: 2017-11-17 00:00:00
Title: Regulamentul delegat (UE) 2018/674 al Comisiei din 17 noiembrie 2017 de completare a Directivei 2014/94/UE a Parlamentului European și a Consiliului în ceea ce privește punctele de reîncărcare pentru autovehiculele de categoria L, alimentarea de la rețeaua electrică terestră a navelor de navigație interioară și punctele de realimentare cu GNL pentru transportul naval și de modificare a directivei respective în ceea ce privește conectoarele pentru realimentarea cu hidrogen gazos a autovehiculelor (Text cu relevanță pentru SEE. )

4.5.2018   
            
            
               RO
            
            
               Jurnalul Oficial al Uniunii Europene
            
            
               L 114/1
            
         REGULAMENTUL DELEGAT (UE) 2018/674 AL COMISIEI
   din 17 noiembrie 2017
   de completare a Directivei 2014/94/UE a Parlamentului European și a Consiliului în ceea ce privește punctele de reîncărcare pentru autovehiculele de categoria L, alimentarea de la rețeaua electrică terestră a navelor de navigație interioară și punctele de realimentare cu GNL pentru transportul naval și de modificare a directivei respective în ceea ce privește conectoarele pentru realimentarea cu hidrogen gazos a autovehiculelor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (1), în special articolul 4 alineatul (14), articolul 5 alineatul (3) și articolul 6 alineatul (11),
   întrucât:
   
               (1)
            
            
               Activitatea de standardizare a Comisiei urmărește să asigure că specificațiile tehnice privind interoperabilitatea punctelor de reîncărcare și realimentare sunt indicate în standardele europene sau internaționale prin identificarea specificațiilor tehnice necesare, luând în considerare activitățile conexe de standardizare desfășurate la nivel european și internațional.
            
         
               (2)
            
            
               În conformitate cu articolul 10 alineatul (1) din Regulamentul (UE) nr. 1025/2012 al Parlamentului European și al Consiliului (2), Comisia a solicitat (3) Comitetului European de Standardizare (CEN) și Comitetului European de Standardizare în Electrotehnică (Cenelec) să elaboreze și să adopte standardele europene (EN) adecvate sau să modifice standardele europene existente, pentru: alimentarea cu energie electrică pentru transportul rutier, transportul maritim și navigația pe căi navigabile interioare; alimentarea cu hidrogen pentru transportul rutier; alimentarea cu gaze naturale, inclusiv biometan, pentru transportul rutier, transportul maritim și navigația pe căi navigabile interioare.
            
         
               (3)
            
            
               Standardele elaborate de CEN și Cenelec au fost acceptate de industria europeană, pentru a asigura mobilitatea la nivelul întregii Uniuni cu vehicule și nave care funcționează cu combustibili diferiți.
            
         
               (4)
            
            
               Prin scrisoarea din 13 iulie 2017, CEN și Cenelec au informat Comisia cu privire la standardele care trebuie aplicate pentru punctele de reîncărcare cu curent alternativ (CA) accesibile publicului pentru autovehiculele de categoria L.
            
         
               (5)
            
            
               Standardul EN ISO 17268 pentru „Dispozitive de conectare pentru alimentarea vehiculelor terestre cu hidrogen gazos” a fost adoptat de CEN și Cenelec în iulie 2016 și publicat în noiembrie 2016.
            
         
               (6)
            
            
               Standardul EN ISO 20519, „Nave și tehnologie marină – Specificație pentru alimentarea navelor care funcționează cu gaz natural lichefiat” a fost adoptat de CEN și Cenelec și publicat în februarie 2017.
            
         
               (7)
            
            
               Înainte de aceasta, standardul EN 15869-2 „Nave pentru navigație interioară – Conexiune la rețeaua electrică terestră, sistem trifazat de 400 V, până la 63 A, 50 Hz – Partea 2: Unitate terestră, condiții de securitate” a fost adoptat în decembrie 2009 și publicat în februarie 2010.
            
         
               (8)
            
            
               „Grupul de experți al forumului pentru transporturi durabile” a fost consultat și și-a prezentat avizul privind standardele care fac obiectul prezentului act delegat.
            
         
               (9)
            
            
               În consecință, Comisia ar trebui să completeze și să modifice Directiva 2014/94/UE cu trimiteri la standardele europene elaborate de CEN și Cenelec.
            
         
               (10)
            
            
               În cazul în care noile specificații tehnice identificate în anexa II la Directiva 2014/94/UE trebuie elaborate, actualizate sau completate prin intermediul actelor delegate, se aplică o perioadă de tranziție de 24 de luni. Datele de publicare a standardelor au fost convenite după discuții cu CEN-Cenelec și luând în considerare data la care noile puncte de realimentare și reîncărcare devin disponibile, astfel cum au fost stabilite prin Directiva 2014/94/UE, nivelul de maturitate al tehnologiilor relevante, precum și activitatea desfășurată în prezent de organizațiile de standardizare internaționale,
            
         ADOPTĂ PREZENTUL REGULAMENT:
   Articolul 1
   Punctele de reîncărcare cu curent alternativ (CA) accesibile publicului rezervate pentru vehiculele electrice de categoria L de până la 3,7 kVA trebuie să fie echipate, din motive de interoperabilitate, cu cel puțin unul dintre următoarele dispozitive:
   
               (a)
            
            
               prize de curent sau conectoare de vehicule de tip 3a, astfel cum sunt descrise în standardul EN 62196-2 (pentru încărcare în Mod 3);
            
         
               (b)
            
            
               prize de curent și conectoare de vehicule conforme cu standardul IEC 60884 (pentru încărcare în Mod 1 sau în Mod 2).
            
         Punctele de reîncărcare cu curent alternativ (CA) accesibile publicului rezervate pentru vehiculele electrice de categoria L de peste 3,7 kVA trebuie să fie echipate, din motive de interoperabilitate, cel puțin cu prize de curent sau cu conectoare de vehicule de tip 2, astfel cum sunt descrise în standardul EN 62196-2.
   Articolul 2
   Alimentarea de la rețeaua electrică terestră a navelor de navigație interioară trebuie să respecte standardul EN 15869-2 „Nave pentru navigație interioară – Conexiune la rețeaua electrică terestră, sistem trifazat de 400 V, până la 63 A, 50 Hz – Partea 2: Unitate terestră, condiții de securitate”.
   Articolul 3
   Punctele de realimentare cu GNL pentru navele de navigație interioară sau pentru navele maritime, care nu sunt acoperite de Codul internațional pentru construcția și echiparea navelor pentru transportul în vrac al gazelor lichefiate (Codul IGC), trebuie să respecte standardul EN ISO 20519.
   Articolul 4
   În anexa II la Directiva 2014/94/UE, punctul 2.4 se înlocuiește cu următorul text:
   
      
                  „2.4.
               
               
                  Conectoarele pentru realimentarea cu hidrogen gazos a autovehiculelor trebuie să respecte standardul ISO 17268 «Dispozitive de conectare pentru alimentarea vehiculelor terestre cu hidrogen gazos».”
               
            
   Articolul 5
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 24 mai 2020.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 noiembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 307, 28.10.2014, p. 1.
   
      (2)  Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
   
      (3)  M/533 Decizia de punere în aplicare a Comisiei C(2015) 1330 final din 12 martie 2015 privind o cerere de standardizare adresată organizațiilor de standardizare europene, în conformitate cu Regulamentul (UE) nr. 1025/2012 al Parlamentului European și al Consiliului referitoare la elaborarea de standarde europene aplicabile infrastructurii pentru combustibili alternativi.